সাড়ে চার বছরের প্রধানমন্ত্রিত্বে ৮৪টি বিদেশ সফর করেছেন নরেন্দ্র মোদী। আর তা নিয়ে অনেক বিতর্ক হয়েছে। মোদীর বিদেশ সফর থেকে দেশ কতটা কী পেয়েছে সে হিসেবে পাওয়া দুষ্কর। কিন্তু এই সব বিদেশ সফরে কত কোটি টাকা খরচ হয়েছে তার হিসেব এসেছে সামনে। আর তাতে চোখ কপালে উঠে যায়।
হিসেব বলছে, ২ হাজার ১৬ কোটি টাকা খরচ হয়েছে। এমনই তথ্য দিয়েছে কেন্দ্রীয় সরকার। সংসদে এক প্রশ্নের উত্তরে এমনই তথ্য দিয়েছেন বিদেশ প্রতিমন্ত্রী ভিকে সিংহ। ওই হিসেবে দেখানো হয়েছে কোন সফরে বিমান থেকে হটলাইন ব্যবস্থা সব খরচ দেখানো হয়েছে।
একই সঙ্গে প্রধানমন্ত্রীর বিভিন্ন প্রকল্পের প্রচার বাবদ খরচ হয়েছে ৪ হাজার ৬০৭ কোটি টাকা। সংসদে এই হিসেব দিয়েছেন তথ্য-সংস্কৃতি মন্ত্রকের প্রতিমন্ত্রী রাজ্যবর্ধন রাঠৌর। 
প্রধানমন্ত্রী হিসেবে শপথ নেওয়ার পরেই বিশ্ব সফর শুরু করেন মোদী। মার্কিন প্রেসিডেন্ট ডোনাল্ড ট্রাম্প থেকে জাপানের প্রাইম মিনিস্টার সিনঝো আবের সঙ্গে একাধিক বার দেখা করেছেন তিনি। প্রতিটি সফরেই আন্তর্জাতিক ক্ষেত্রে ভারতের অবস্থান দৃঢ় করার পদক্ষেপ করেছেন। বার বার বিতর্কেও জড়িয়েছেন। নোটবাতিলের পরে পরেই তাঁর জাপান সফর নিয়ে বিরোধীরা সরব হয়। দেশকে বিপদে ফেলে প্রধানমন্ত্রী বিদেশে গিয়েছেন বলে সমালোচনা করা হয়।